“พาณิชย์” เผยการค้าไทยผ่าน FTA ช่วง 4 เดือนแรกโต 13% ทะลุ 1 แสนล้านเหรียญฯ
"พาณิชย์" เผยมูลค่าการค้าและการส่งออกของไทยกับประเทศคู่ค้าที่ไทยมีความตกลงการค้าเสรี (FTA) ด้วย 18 ประเทศ 4 เดือนแรกปีนี้โต 13% ทะลุ 1 แสนล้านเหรียญฯ โดยสินค้าเกษตร (กสิกรรม ปศุสัตว์และประมง) เป็นสินค้าที่ไทยมีศักยภาพในการผลิตและเป็นที่ต้องการของตลาด
"พาณิชย์" เผยมูลค่าการค้าและการส่งออกของไทยกับประเทศคู่ค้าที่ไทยมีความตกลงการค้าเสรี (FTA) ด้วย 18 ประเทศ 4 เดือนแรกปีนี้โต 13% ทะลุ 1 แสนล้านเหรียญฯ โดยสินค้าเกษตร (กสิกรรม ปศุสัตว์และประมง) เป็นสินค้าที่ไทยมีศักยภาพในการผลิตและเป็นที่ต้องการของตลาด
2 มิ.ย. 2564

นางอรมน ทรัพย์ทวีธรรม อธิบดีกรมเจรจาการค้าระหว่างประเทศ กระทรวงพาณิชย์ เปิดเผยว่า มูลค่าการค้าและการส่งออกของไทยกับประเทศคู่ค้าที่ไทยมีความตกลงการค้าเสรี (FTA) ด้วย 18 ประเทศ ได้แก่ อาเซียน จีน ญี่ปุ่น เกาหลีใต้ ฮ่องกง ออสเตรเลีย นิวซีแลนด์ อินเดีย ชิลี และเปรู ในช่วง 4 เดือนแรกของปี 2564 (ม.ค.-เม.ย.) มีมูลค่า 108,826.75 ล้านเหรียญสหรัฐฯ (+13.18%) เมื่อเทียบกับช่วงเดียวกันของปี 2563 คิดเป็นสัดส่วน 63.84% ของการค้ารวมของไทย โดยเป็นการส่งออกไป 18 ประเทศคู่ FTA มูลค่า 52,627.81 ล้านเหรียญสหรัฐฯ (+6.45%)
โดยสินค้าเกษตร (กสิกรรม ปศุสัตว์และประมง) เป็นสินค้าที่ไทยมีศักยภาพในการผลิตและเป็นที่ต้องการของตลาด เนื่องจากเป็นทั้งอาหารและวัตถุดิบ ซึ่งในช่วง 4 เดือนแรกของปี 2564 ไทยส่งออกไปประเทศคู่ FTA มูลค่า 6,097 ล้านเหรียญสหรัฐฯ (+22%) เมื่อเทียบกับช่วงเดียวกันของปีผ่านมา คิดเป็นสัดส่วน 74.56% ของการส่งออกสินค้าเกษตรทั้งหมดของไทย ตลาดที่มีการขยายตัว เช่น จีน (+46%) อาเซียน (+4%) ญี่ปุ่น (+6%) เกาหลีใต้ (+23%) และอินเดีย (+71%) เป็นต้น โดยสินค้าที่ขยายตัวได้ดี อาทิ ยางพารา (+47%) และผลิตภัณฑ์มันสำปะหลัง (+49%) ซึ่งใช้เป็นวัตถุดิบในอุตสาหกรรมยาง พลังงานทดแทน และเป็นทั้งพืชอาหาร นอกจากนี้ ยังมีสินค้าเกษตรกลุ่มอาหารอื่นๆ ที่ขยายตัวเช่นกัน อาทิ ผลไม้สดแช่เย็นแช่แข็งและแห้ง ไก่สดแช่เย็นแช่แข็ง ผักสดแช่เย็นแช่แข็งและแห้ง เครื่องเทศและสมุนไพร และข้าวโพด
สำหรับการส่งออกสินค้าอุตสาหกรรม ในช่วง 4 เดือนแรกของปี 2564 มีการปรับตัวเพิ่มขึ้นเช่นเดียวกัน มีมูลค่า 40,161.2 ล้านเหรียญสหรัฐฯ (+5.25%) มีสัดส่วน 58.65% ของการส่งออกสินค้าอุตสาหกรรมทั้งหมด โดยตลาดส่งออกมีการขยายตัว อาทิ จีน (+14%) เวียดนาม (+24%) มาเลเซีย (+59%) ฟิลิปปินส์ (+18%) ลาว (+41%) ญี่ปุ่น (+5%) เกาหลีใต้ (+36%) ออสเตรเลีย (+25%) อินเดีย (+28%) และนิวซีแลนด์ (+56%) ซึ่งสินค้าอุตสาหกรรมที่ขยายตัว ได้แก่ กลุ่มวัตถุดิบที่ใช้ในภาคการผลิต สินค้าป้องกันการแพร่ระบาดของโรคไวรัส และสินค้า Work From Home อาทิ รถยนต์และส่วนประกอบ (+37%) คอมพิวเตอร์และอุปกรณ์ (+13%) ผลิตภัณฑ์ยาง (+37%) เม็ดพลาสติก (+34%) เคมีภัณฑ์ (+27%) วงจรไฟฟ้า (+12%) และเครื่องจักรกลและส่วนประกอบของเครื่องจักรกล (+13%)
อย่างไรก็ตาม ตัวเลขการส่งออกสินค้าเกษตรแปรรูปของไทยไปยังประเทศคู่ FTA ในช่วง 4 เดือนแรกปีนี้ ปรับตัวลดลงเล็กน้อย แต่ยังมีสินค้าที่ยังสามารถขยายตัวได้ดี อาทิ อาหารสัตว์เลี้ยง (+23%) ผลิตภัณฑ์ข้าวสาลีและอาหารสำเร็จรูป (+1%) เครื่องดื่ม (+8%) สิ่งปรุงรสอาหาร (+8%) ไขมันและน้ำมันจากพืชและสัตว์ (+143%) และไอศกรีม (+29%)
“การส่งออกของไทยมีโอกาสที่จะขยายตัวเพิ่มขึ้น โดยเฉพาะสินค้าเกษตร สินค้ากลุ่มอาหาร และสินค้าอุตสาหกรรมที่ใช้เป็นวัตถุดิบในภาคการผลิต เนื่องจากปัจจัยสำคัญมาจากการฟื้นตัวของเศรษฐกิจโลกและเศรษฐกิจของประเทศคู่ค้า อีกทั้งความตกลงการค้าเสรียังเป็นหนึ่งในปัจจัยสำคัญที่จะช่วยสร้างแต้มต่อให้กับสินค้าไทยอีกด้วย” นางอรมน กล่าว